รัฐบาลจีนยอมแบงก์กรุงเทพแลกเงิน2สกุล
รัฐบาลจีนอนุมัติธนาคารกรุงเทพประเทศจีน ซื้อขายแลกเปลี่ยนเงินบาทและเงินหยวนได้
23 ธ.ค. 2554

รัฐบาลจีนอนุมัติธนาคารกรุงเทพประเทศจีน ซื้อขายแลกเปลี่ยนเงินบาทและเงินหยวนได้ 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารกรุงเทพ (ประเทศจีน) ได้รับอนุญาตจากรัฐบาลจีนพร้อม 6 ธนาคารท้องถิ่น ให้ทำธุรกรรมบริการซื้อขาย/แลกเปลี่ยนเงินระหว่างสกุลเงินบาทและสกุลเงินหยวนของจีนในตลาดระหว่างธนาคาร (Interbank Market) ในประเทศจีนได้
การเปิดตัวบริการแลกเปลี่ยนเงินในประเทศจีนนี้ เป็นส่วนหนึ่งที่จะช่วยสนับสนุนการเติบโตด้านการค้าและการลงทุนระหว่าง 2 ประเทศ ถือเป็นก้าวสำคัญที่จะนำไปสู่พัฒนาการที่จะช่วยผู้นำเข้าและผู้ส่งออกในประเทศไทยและจีน 
การอนุญาตดังกล่าวสามารถลดค่าใช้จ่ายในการทำธุรกรรม รวมถึงช่วยลดความเสี่ยงด้านอัตราแลกเปลี่ยน เพราะนักธุรกิจสามารถแลกเปลี่ยนระหว่างเงินบาทกับเงินหยวนได้โดยตรง โดยไม่ต้องผ่านเงินสกุลที่ 3 อีกต่อไป 
ก่อนหน้านี้ การซื้อขาย/แลกเปลี่ยนเงินจะต้องทำผ่านสกุลเงินที่ 3 เช่น หากต้องการนำเงินหยวนไปแลกเปลี่ยนเป็นเงินบาท ต้องนำเงินหยวนไปแลกเป็นเงินเหรียญสหรัฐก่อน แล้วจึงนำเงินเหรียญสหรัฐไปแลกเป็นเงินบาทอีกทอดหนึ่ง ทำให้ไม่มีประสิทธิภาพเท่าที่ควร และมีค่าใช้จ่ายในการทำธุรกรรมสองต่อ อีกทั้งมีความเสี่ยงจากอัตราแลกเปลี่ยนที่มากกว่าปกติ